               EURÓPAI BIZOTTSÁG
            Brüsszel, 2021.8.25.
            COM(2021) 492 final
            2021/0279(NLE)
            Javaslat
            A TANÁCS HATÁROZATA
            az Európai Unió által az egyrészről az Európai Közösségek és tagállamai, és másrészről az Azerbajdzsán közötti partnerségi és együttműködési megállapodás által létrehozott együttműködési tanácsban az EU–Azerbajdzsán partnerségi prioritások meghosszabbítására tekintettel képviselendő álláspontról

               INDOKOLÁS

               1.A javaslat tárgya

                  E javaslat tárgya az Unió által az egyrészről az Európai Közösségek és tagállamai, másrészről az Azerbajdzsán Köztársaság közötti partnerségi és együttműködési megállapodás (a továbbiakban: a megállapodás) által létrehozott együttműködési tanácsban az EU–Azerbajdzsán partnerségi prioritások 2021–2027 közötti időszakra történő meghosszabbítását célzó XX/2020 ajánlás elfogadásával kapcsolatban képviselendő álláspont meghatározásáról szóló határozat.

               2.A javaslat háttere

               2.1.A megállapodás

               A megállapodás célja, hogy keretet biztosítson az Európai Közösségek és tagállamai és az Azerbajdzsán Köztársaság (a továbbiakban: a felek) közötti politikai párbeszédhez és együttműködéshez a politikai kapcsolatok fejlesztésének előmozdítása érdekében. A megállapodás 1999. július 1-jén hatályba lépett.

               2.2.Az együttműködési tanács

               Az együttműködési tanács megvizsgálja a megállapodás keretében felmerülő valamennyi nagyobb jelentőségű kérdést, valamint a megállapodás céljainak elérése szempontjából kölcsönös érdekű, egyéb kétoldalú és nemzetközi kérdéseket. Az együttműködési tanács a két fél egyetértésével megfelelő ajánlásokat tehet. Az együttműködési tanács egyrészről az Európai Unió Tanácsának tagjaiból és az Európai Bizottság tagjaiból, másrészről az Azerbajdzsán Köztársaság kormányának tagjaiból áll. Az együttműködési tanácsnak saját eljárási szabályzata van.

               2.3.Az együttműködési tanács jogi aktusa

               Az együttműködési tanács írásbeli eljárás útján ajánlást fogad el a partnerségi prioritások (2018–2020) 2021–2027 közötti időszakra történő meghosszabbításáról (a továbbiakban: a jogi aktus).

               3.Az Unió által képviselendő álláspont

               Az Unió által az együttműködési tanácsban képviselendő álláspont az e határozathoz mellékelt ajánlás szövegén alapul.

               A partnerségi prioritások továbbra is megfelelnek a felülvizsgált európai szomszédságpolitika célkitűzéseinek, valamint a keleti partnerség célkitűzéseinek. Iránymutatásul szolgálnak az Azerbajdzsánnal folytatott uniós pénzügyi együttműködés többéves programozásához.

               A felek megerősítették, hogy a partnerségi prioritások továbbra is érvényes alapot jelentenek kapcsolatuk fejlesztéséhez, valamint hogy a felek teljes mértékben elkötelezettek e prioritások végrehajtása mellett.

               A 2018–2020-as partnerségi prioritások a 2021–2027-es időszakban is az EU és Azerbajdzsán közötti együttműködés alapját képezik.

               A partnerségi prioritások meghosszabbítása az Unió érdeke.

               4.Jogalap

               4.1.Eljárási jogalap

               4.1.1.Általános elvek

               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

               A „joghatással bíró jogi aktus” fogalmába beletartoznak a kérdéses szervet szabályozó nemzetközi jog szerint joghatással bíró jogi aktusok. Ezenfelül a fogalom magában foglalja azokat az eszközöket is, amelyek a nemzetközi jog szerint nem bírnak kötelező erővel, de „meghatározó módon befolyásolják az uniós jogalkotó által [...] elfogadott szabályozás tartalmát”
                  1
               .

               4.1.2.A jelen esetre történő alkalmazás

               Az együttműködési tanács a megállapodás alapján létrehozott szerv.

               Az együttműködési tanács által elfogadandó jogi aktus joghatással bíró jogi aktus. A jogi aktus meghatározó módon befolyásolja az uniós szabályozás tartalmát, nevezetesen a pénzügyi együttműködés többéves programozását az egységes támogatási keret szerint. Ennek oka, hogy az Európai Szomszédsági Támogatási Eszköz
                  2
                létrehozásáról szóló, 2014. március 11-i 232/2014/EU európai parlamenti és tanácsi rendelet 7. cikkének (2) bekezdése szerint azon országok esetében, amelyek vonatkozásában kidolgozták a rendelet 3. cikkének (2) bekezdésében említett dokumentumokat, átfogó többéves egységes támogatási keretet kell elfogadni a 236/2014/EU rendelet
                  3
                16. cikkének (3) bekezdésében említett vizsgálóbizottsági eljárással összhangban. Ilyen dokumentumok a cselekvési tervek vagy egyéb egyenértékű, közösen elfogadott dokumentumok, pl. a partnerségi prioritások.

               A jogi aktus nem egészíti ki és nem módosítja a megállapodás intézményi keretét. Ezért a határozat eljárási jogalapja az EUMSZ 218. cikkének (9) bekezdése.

               4.2.Anyagi jogalap

               4.2.1.Általános elvek

               Az EUMSZ 218. cikkének (9) bekezdése szerinti határozat anyagi jogi jogalapja azon jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül. Amennyiben a jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, az EUMSZ 218. cikkének (9) bekezdése szerinti határozatot egyetlen anyagi jogalapra, azaz az elsődleges célkitűzés vagy összetevő által megkövetelt anyagi jogalapra kell alapítani.

               4.2.2.A jelen esetre történő alkalmazás

               A jogi aktus fő célkitűzése a megállapodás, valamint a felülvizsgált európai szomszédságpolitika keretében Azerbajdzsánnal folytatott együttműködéshez kapcsolódik.

               4.3.Következtetés

               E határozat jogalapja az EUMSZ 207. és 209. cikke, összefüggésben 218. cikke (9) bekezdésével.

               5.Kihirdetés

               Mivel az együttműködési tanács jogi aktusa módosítani fogja a partnerségi prioritások alkalmazásának időtartamát, elfogadását követően helyénvaló kihirdetni az Európai Unió Hivatalos Lapjában.

               2021/0279 (NLE)

               Javaslat

               A TANÁCS HATÁROZATA

               az Európai Unió által az egyrészről az Európai Közösségek és tagállamai, és másrészről az Azerbajdzsán közötti partnerségi és együttműködési megállapodás által létrehozott együttműködési tanácsban az EU–Azerbajdzsán partnerségi prioritások meghosszabbítására tekintettel képviselendő álláspontról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 207. és 209. cikkére, összefüggésben annak 218. cikke (9) bekezdésével,

               tekintettel az Európai Bizottság javaslatára,

               mivel:

               (1)Az egyrészről az Európai Közösségek és tagállamai, és másrészről az Azerbajdzsán közötti partnerségi és együttműködési megállapodást (a továbbiakban: a megállapodás) 1996. április 22-én aláírták és a megállapodás 1999. július 1-jén hatályba lépett.

               (2)A megállapodás 81. cikke értelmében a megállapodás által létrehozott együttműködési tanács ajánlásokat tehet a megállapodás céljainak elérése érdekében.

               (3)Az EU–Azerbajdzsán együttműködési tanács 2018. szeptember 28-i ülésén elfogadta a 2018–2020-as időszakra vonatkozó EU–Azerbajdzsán partnerségi prioritásokat.

               (4)Az együttműködési tanácsnak írásbeli eljárással el kell fogadnia az EU–Azerbajdzsán partnerségi prioritások végrehajtási időszakának 2027-ig történő meghosszabbításáról szóló ajánlást.

               (5)Helyénvaló meghatározni az Unió nevében az együttműködési tanácsban az EU–Azerbajdzsán partnerségi prioritások meghosszabbításával kapcsolatban képviselendő álláspontot,

               ELFOGADTA EZT A HATÁROZATOT:

               1. cikk

               Az Európai Unió által az egyrészről az Európai Közösségek és tagállamai, másrészről az Azerbajdzsán Köztársaság közötti partnerségi és együttműködési megállapodás által létrehozott együttműködési tanácsban képviselendő, az EU–Azerbajdzsán partnerségi prioritások végrehajtási időszakának 2027-ig történő meghosszabbításáról szóló ajánlás elfogadásával kapcsolatos álláspont az együttműködési tanács ajánlásának e határozathoz mellékelt tervezetén alapul.

               2. cikk

               Ennek a határozatnak az Európai Bizottság, valamint az Európai Bizottság alelnöke és az Unió külügyi és biztonságpolitikai főképviselője a címzettje.

               Kelt Brüsszelben, -án/-én.

                     a Tanács részéről

                     az elnök

                     (1)

                        A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 61–64. pont.

                     (2)

                        HL L 77., 2014.3.15.

                     (3)

                        Az Európai Parlament és a Tanács 236/2014/EU rendelete (2014. március 11.) a külső tevékenységek finanszírozására vonatkozó uniós eszközök végrehajtására vonatkozó közös szabályok és eljárások megállapításáról (HL L 77., 2014.3.15.).

    ---documentbreak---

               EURÓPAI BIZOTTSÁG
            Brüsszel, 2021.8.25.
            COM(2021) 492 final
            MELLÉKLET
            a következőhöz:
            JavaslatA Tanács Határozata
            az Európai Unió által az egyrészről az Európai Közösségek és tagállamai, és másrészről az Azerbajdzsán közötti partnerségi és együttműködési megállapodás által létrehozott együttműködési tanácsban az EU–Azerbajdzsán partnerségi prioritások meghosszabbítására tekintettel képviselendő álláspontról

               MELLÉKLET

               TERVEZET

               AZ EU–AZERBAJDZSÁN EGYÜTTMŰKÖDÉSI TANÁCS
               XX/2020 AJÁNLÁSA

               az EU–Azerbajdzsán partnerségi prioritások meghosszabbításának (2021–2027) jóváhagyásáról

               AZ EU–AZERBAJDZSÁN EGYÜTTMŰKÖDÉSI TANÁCS,

               tekintettel az egyrészről az Európai Közösségek és tagállamai, és másrészről az Azerbajdzsán közötti partnerségi és együttműködési megállapodásra és különösen annak 81. cikkére,

               tekintettel az EU–Azerbajdzsán együttműködési tanács 2018. szeptember 28-i, az EU–Azerbajdzsán partnerségi prioritásokról (2018–2020) szóló 1/2018 ajánlására,

               mivel:

               (1)
                     Az egyrészről az Európai Közösségek és tagállamai, és másrészről az Azerbajdzsán közötti partnerségi és együttműködési megállapodást (a továbbiakban: a megállapodás) 1996. április 22-én aláírták és a megállapodás 1999. július 1-jén hatályba lépett.

               (2)
                     A megállapodás 81. cikkével összhangban az együttműködési tanács megfelelő ajánlásokat tehet a megállapodás célkitűzéseinek elérése érdekében.

               (3)
                     A megállapodás 98. cikkével összhangban a megállapodás felei meghozzák azokat az általános vagy konkrét intézkedéseket, amelyek a megállapodás szerinti kötelezettségeik teljesítéséhez szükségesek, és gondoskodnak a megállapodásban foglalt célkitűzések teljesüléséről.

               (4)
                     Az Európai Unió és Azerbajdzsán 2018. szeptember 28-án jóváhagyta a mellékletben foglalt, a 2018–2020-as időszakra vonatkozó EU–Azerbajdzsán partnerségi prioritásokat.

               (5)
                     Az EU és Azerbajdzsán kétoldalúan figyelembe veszi a partnerségi prioritások hosszú távú célkitűzéseit és elérendő eredményeit, amelyekről a keleti partnerség keretében kell megállapodniuk, ideértve a népegészségügyi együttműködés megerősítését is,

               ELFOGADTA A KÖVETKEZŐ AJÁNLÁST:

               1. cikk

               Az együttműködési tanács ajánlja a feleknek, hogy a mellékletben meghatározottak szerint 2027-ig hosszabbítsák meg az EU–Azerbajdzsán partnerségi prioritásokat. A partnerségi prioritások az együttműködési tanács egyetértésével frissíthetők vagy újra meghosszabbíthatók.

               2. cikk

               Ez az ajánlás az elfogadása napján lép hatályba.

               Kelt Brüsszelben, -án/-én.

               az együttműködési tanács részéről

               Az Európai Unió

                     Azerbajdzsán Köztársaság


               EURÓPAI BIZOTTSÁG
            Brüsszel, 2021.8.26.
            COM(2021) 498 final
            2021/0281(NLE)
            Javaslat
            A TANÁCS HATÁROZATA
            az Európai Unió által a hivatalosan támogatott exporthitelekről szóló megállapodás részes feleinek írásbeli eljárása során a minimális előlegfizetés ideiglenes csökkentéséről szóló közös állásponttal kapcsolatban képviselendő álláspontról

               INDOKOLÁS

               1.A javaslat tárgya

               E javaslat tárgya az Unió által a hivatalosan támogatott exporthitelekről szóló megállapodás (a továbbiakban: a megállapodás) részes feleinek írásbeli eljárása során a minimális előlegfizetés ideiglenes csökkentéséről szóló tervezett közös állásponttal kapcsolatban képviselendő álláspont meghatározásáról szóló határozat.

               2.A javaslat háttere

               2.1.Megállapodás a hivatalosan támogatott exporthitelekről

               A megállapodás egy informális megállapodás, melynek célja, hogy megfelelő keretet biztosítson a hivatalosan támogatott exporthitelek szabályos használatához. A gyakorlatban ez egyenlő versenyfeltételek megteremtését (azaz annak biztosítását, hogy a verseny alapját az exportált áruk és szolgáltatások ára és minősége képezze, ne pedig a biztosított pénzügyi feltételek), valamint az arra való törekvést jelenti, hogy megszüntessék a hivatalosan támogatott exporthitelekkel (a továbbiakban: hivatalos támogatás) összefüggő támogatásokat és kereskedelmi torzulásokat. A megállapodás 1978 áprilisában, határozatlan időtartamra lépett hatályba.

               A megállapodás igazgatási szempontból az OECD részét képezi, és azt az OECD exporthitel-titkársága támogatja. A megállapodás azonban nem az OECD jogi aktusa
                  1
               .

               Az Európai Unió – nem pedig a tagállamok – részes fele a megállapodásnak, amelyet a 2011. november 16-i 1233/2011/EU európai parlamenti és tanácsi rendelet
                  2
                ültetett át a közösségi jogba. Ezért a megállapodás az uniós jog értelmében jogilag kötelező erővel bír.

               2.2.A megállapodás részes felei

               A megállapodásnak jelenleg tizenegy részes fele van (a továbbiakban: a megállapodás részes felei): Ausztrália, Kanada, az Európai Unió, Japán, Korea, Új-Zéland, Norvégia, Svájc, Törökország, az Egyesült Királyság és az Amerikai Egyesült Államok.

               A megállapodás részes felei dönthetnek a megállapodás módosításairól, és különösen közös álláspontokat fogadhatnak el a megállapodás IV. fejezetének 5. szakaszával összhangban. A határozatokat konszenzussal hozzák meg annak érdekében, hogy amennyiben valamely fél kifogást emel, a megállapodás módosítását vagy a közös álláspontot ne lehessen elfogadni.

               Az Uniót az Európai Bizottság képviseli a megállapodás részes feleinek ülésein, valamint a megállapodás részes feleinek írásbeli döntéshozatali eljárásaiban.

               A közös álláspont a megállapodás egyik eszköze, amely lehetővé teszi a részes feleknek, hogy kivételes esetben eltérjenek a megállapodás rendelkezéseitől egy adott ügylet tekintetében, vagy – ideiglenesen – nem meghatározott számú ügylet esetében. A közös álláspontok írásbeli eljárásban hallgatással is elfogadhatók, mivel a hallgató részes felet úgy kell tekinteni, hogy elfogadta a közös álláspontra vonatkozó javaslatot. Ugyanez vonatkozik arra is, ha egy részes fél bejelenti, hogy nincs álláspontja. A közös álláspontra vonatkozó javaslatra főszabály szerint 20 naptári napon belül kell válaszolni, amely határidő nyolc naptári nappal meghosszabbítható (a megállapodás 56. és 57. cikke). Az OECD exporthitel-titkársága tájékoztatja a részes feleket arról, hogy a közös álláspontot elfogadták-e, és az elfogadott közös álláspont a bejelentéstől számított három naptári napon belül hatályba lép (a megállapodás 59. cikke).

               2.3.A megállapodás részes feleinek tervezett jogi aktusa

               A tervezett intézkedés egy közös álláspontra vonatkozó javaslat, amely a megállapodás IV. fejezetének 5. szakaszával összhangban benyújtásra kerülne a megállapodás részes feleinek. A javasolt közös álláspont sürgős és kivételes intézkedés lenne a Covid19 okozta egészségügyi válságból eredő gazdasági visszaesésre való reagálás és a válság által az alacsony és közepes jövedelmű országokban az uniós exportágazat által megvalósítandó fontos projektekre gyakorolt súlyos hatás csökkentése érdekében (részletesebben lásd az alábbi 3. szakaszt). A javasolt közös álláspont – elfogadása esetén – ideiglenesen módosítaná a megállapodás előlegfizetési követelményt és maximális hivatalos támogatást szabályozó rendelkezéseit (a megállapodás 11. cikkének a) és c) pontja).

               Tekintettel az intézkedés sürgős jellegére, a javaslatot a lehető leghamarabb be kell nyújtani, elfogadása esetén pedig a tervezett közös álláspontnak valamennyi részes fél tekintetében a lehető leghamarabb alkalmazandónak kell lennie. A megállapodásban meghatározott 28 napos hallgatólagos beleegyezési eljárás eredményeként (lásd a fenti 2.2. szakaszt) a részes felek a közös álláspont végleges változataként automatikusan elfogadhatják a közös álláspontra vonatkozó uniós javaslatot, ha nem emelnek kifogást, és a közös álláspont az eljárás lezárását követően három nappal hatályba is léphet.

               A fentiek fényében helyénvaló meghatározni a megállapodással létrehozott szervben az Unió által képviselendő álláspontot, mivel a javasolt közös álláspont kötelező erővel bír majd az Unióra nézve, és hatással lesz az uniós jogra az 1233/2011/EU rendelet 1. cikke értelmében, amely kimondja, hogy a „hivatalosan támogatott exporthitelekről szóló megállapodás (a továbbiakban: a megállapodás) iránymutatásait az Unióban alkalmazni kell. A megállapodás szövegét csatolták e rendelethez.”

               A közös álláspontra vonatkozó eljárás várhatóan 2021 júliusában indul.

               3.Az Unió által képviselendő álláspont

               A javasolt közös álláspont közvetlenül kapcsolódik a Covid19 okozta egészségügyi válsághoz.

               A javasolt közös álláspont lehetővé tenné az alacsony és közepes jövedelmű országok – hivatalos exporthitel-támogatás tárgyát képező árukat és szolgáltatásokat vásárló – közbeszerzői számára, hogy a megállapodás 11. cikkének a) pontjában jelenleg előírt 15 % helyett az exportszerződés értékének minimum 5 %-át fizessék ki 12 hónapos időszakra. Ez viszont azt jelentené, hogy a részes felek által a megállapodás 11. cikkének c) pontja alapján nyújtható maximális hivatalos támogatás felső határa ideiglenesen az exportszerződés értékének 85 %-áról 95 %-ra emelkedne ugyanarra az időszakra.

               A Covid19 okozta gazdasági visszaeséssel összefüggésben súlyos pénzügyi nyomás nehezedik az uniós vállalatoktól árukat, szolgáltatásokat és projekteket importáló harmadik országokra (például az egészségügy és az oktatás területén vagy akár más ágazatokban). Az érintett projektek többsége fejlődő országok kormányzati vevőihez/ajánlatkérő szerveihez köthető. Rendes gazdasági körülmények között a kölcsönöket finanszírozó bankok általában biztosítási fedezetet szereznének a magánpiacon a kölcsön előlegfizetéssel érintett részére. A Covid19-válság miatt azonban a magánpiac vonakodik, sőt nem is hajlandó biztosítani ezt a fedezetet a fejlődő országok számára. E fedezet nélkül a bankok nem hajlandók finanszírozni egy projekt előlegfizetéssel érintett részét a fejlődő országokban, amelyek a leginkább rászorulnak az ilyen projektekre, és ez azt jelenti, hogy ezeket a projekteket nem lehet megvalósítani. Ezt a piaci hiányosságot sürgősen orvosolni kell.

               A javasolt közös álláspont mind az importőrök, mind az exportőrök javát szolgálná: azonnali pénzügyi segítséget nyújtana a vásárló ország kormányának, és növelné a beruházási projektek fenntartására irányuló képességét. Ugyanakkor lehetőséget adna az exportőröknek arra, hogy nehéz időkben rugalmas megoldásokat kínáljanak, és fenntartsák üzleti tevékenységüket.

               A fentiek alapján javasolt az ajánlatkérő szervek előlegfizetési követelményét az exportszerződés értékének 15 %-áról 5 %-ra csökkenteni. Az intézkedésnek azonban két fontos korlátja lenne, ami hangsúlyozná annak fejlesztési céljait és kivételes jellegét. Egyfelől a javasolt intézkedés csak az alacsony és közepes jövedelmű országok (a megállapodás 11. cikke szerinti, a Világbank meghatározásával összhangban lévő úgynevezett II. kategóriába tartozó országok) ajánlatkérő szerveire vonatkozna. Másfelől az intézkedés időben a világjárvány gazdasági következményei tekintetében várható időtartamra korlátozódna. Ezért csak azokat az ügyleteket részesítené előnyben, amelyek tekintetében az exporthitel-támogatás iránti kérelem a közös álláspont érvényességi időszakának kezdetétől számított 12 hónapon belül beérkezett, feltéve, hogy az ügylet feltételeiről szóló tárgyalások az e közös álláspont érvényességi időszakának végét követő 18 hónapon belül lezárulnak (az exporthitel-ügynökség végleges kötelezettségvállalásának megfelelően). Végezetül, a megállapodás szabályaival összefüggésben azt is fontos megjegyezni, hogy a javasolt intézkedés nemcsak az uniós országokból származó exportot támogatná, hanem a megállapodásban részt vevő valamennyi országban nyújtott hivatalos támogatásra is ugyanúgy vonatkozna.

               Figyelembe véve, hogy a tervezett közös álláspont célja a fejlődő országokban az uniós exportágazat által megvalósítandó fontos projektekre a Covid19 okozta egészségügyi válság által gyakorolt súlyos hatás csökkentése, és hogy az Unió az e közös álláspontra vonatkozó javaslat előterjesztését tervezi, az Unió által képviselendő álláspont az e határozat mellékletében szereplő javaslattervezet előterjesztése és támogatása.

               3.1.Eljárási jogalap

               3.1.1.Általános elvek

               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

               A „joghatással bíró jogi aktus” fogalmába beletartoznak a nemzetközi jognak a kérdéses szervet szabályozó szabályai szerint joghatással bíró jogi aktusok. Ezenfelül a fogalom magában foglalja azokat az eszközöket is, melyek a nemzetközi jog szerint nem bírnak kötelező erővel, de „meghatározó módon befolyásolják az uniós jogalkotó által [...] elfogadott szabályozás tartalmát”
                  3
               .

               3.1.2.A jelen esetre történő alkalmazás

               A megállapodás részes felei által írásbeli eljárásban elfogadandó javasolt közös álláspont joghatással bíró jogi aktus. A tervezett jogi aktus joghatással bír a hivatalosan támogatott exporthitelek terén bizonyos iránymutatások alkalmazásáról, valamint a 2001/76/EK és a 2001/77/EK tanácsi határozat hatályon kívül helyezéséről szóló, 2011. november 16-i 1233/2011/EU európai parlamenti és tanácsi rendelet 1. cikke értelmében, amely kimondja, hogy a „hivatalosan támogatott exporthitelekről szóló megállapodás (a továbbiakban: a megállapodás) iránymutatásait az Unióban alkalmazni kell. A megállapodás szövegét csatolták e rendelethez.”

               Ezért a javasolt határozat eljárási jogalapja az EUMSZ 218. cikkének (9) bekezdése.

               3.2.Anyagi jogalap

               3.2.1.Általános elvek

               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül.

               3.2.2.A jelen esetre történő alkalmazás

               A tervezett jogi aktus elsődleges célkitűzése és tartalma a következő területtel kapcsolatos: közös kereskedelempolitika. Ezért a javasolt határozat anyagi jogalapja az EUMSZ 207. cikke.

               3.3.Következtetés

               A javasolt határozat jogalapja az EUMSZ 207. cikke (4) bekezdésének első albekezdése, összefüggésben 218. cikkének (9) bekezdésével.

               4.A tervezett jogi aktus kihirdetése

               Mivel a megállapodás részes feleinek jogi aktusa módosítani fogja a hivatalosan támogatott exporthitelekről szóló megállapodást, amely az 1233/2011/EU rendelet II. mellékletét képezi, elfogadását követően helyénvaló kihirdetni az Európai Unió Hivatalos Lapjában.

               2021/0281 (NLE)

               Javaslat

               A TANÁCS HATÁROZATA

               az Európai Unió által a hivatalosan támogatott exporthitelekről szóló megállapodás részes feleinek írásbeli eljárása során a minimális előlegfizetés ideiglenes csökkentéséről szóló közös állásponttal kapcsolatban képviselendő álláspontról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (9) bekezdésével,

               tekintettel az Európai Bizottság javaslatára,

               mivel:

               (1)A hivatalosan támogatott exporthitelekről szóló megállapodásban (a továbbiakban: a megállapodás) foglalt iránymutatást az 1233/2011/EU európai parlamenti és tanácsi rendelet
                  4
                átültette az uniós jogba, és ezáltal jogilag kötelező erejűvé tette az Unióban.

               (2)A megállapodás részes felei (a továbbiakban: a részes felek) írásbeli eljárás keretében határoznak a megállapodás IV. fejezetének 5. szakaszával összhangban az Európai Unió közös álláspontra irányuló, a megállapodás 11. cikkének a) pontjában előírt minimális előlegfizetés ideiglenes csökkentését – a jelenlegi Covid19-válság fényében – lehetővé tevő javaslatáról (a továbbiakban: a javasolt közös álláspont).

               (3)A javasolt közös álláspont lehetővé tenné az alacsony és közepes jövedelmű országok – hivatalos exporthitel-támogatás tárgyát képező árukat és szolgáltatásokat vásárló – közbeszerzői számára, hogy a megállapodás 11. cikkének a) pontjában előírt 15 % helyett az exportszerződés értékének minimum 5 %-át fizessék ki 12 hónapos időszakra. Ez viszont azt jelentené, hogy a részes felek által a megállapodás 11. cikkének c) pontja alapján nyújtható maximális hivatalos támogatás felső határa az exportszerződés értékének 85 %-áról 95 %-ra emelkedne ugyanarra az időszakra.

               (4)Ez a kivételes intézkedés a Covid19 okozta egészségügyi válságból eredő gazdasági visszaesésre való reagálás és a válság által az alacsony és közepes jövedelmű országokban az uniós ágazat által megvalósítandó fontos projektekre gyakorolt súlyos hatás csökkentése érdekében szükséges.

               (5)Helyénvaló meghatározni az Unió által a javasolt közös állásponttal kapcsolatban a részes felek írásbeli eljárása során képviselendő álláspontot, mivel a javasolt közös álláspont – elfogadása esetén – meghatározó módon befolyásolja majd az uniós szabályozás tartalmát a hivatalosan támogatott exporthitelek terén bizonyos iránymutatások alkalmazásáról, valamint a 2001/76/EK és a 2001/77/EK tanácsi határozat hatályon kívül helyezéséről szóló, 2011. november 16-i 1233/2011/EU európai parlamenti és tanácsi rendelet révén,

               ELFOGADTA EZT A HATÁROZATOT:

               1. cikk

               A hivatalosan támogatott exporthitelekről szóló megállapodás részes feleinek írásbeli eljárása során a minimális előlegfizetés ideiglenes csökkentéséről szóló közös álláspontra vonatkozó javaslattal kapcsolatban az Unió által képviselendő álláspontot a határozat melléklete tartalmazza.

               2. cikk

               Ennek a határozatnak a Bizottság a címzettje.

               Kelt Brüsszelben, -án/-én.

                     a Tanács részéről

                     az elnök

                     (1)

                        Az OECD-egyezmény 5. cikkében meghatározottak szerint.

                     (2)

                        Az Európai Parlament és a Tanács 1233/2011/EU rendelete (2011. november 16.) a hivatalosan támogatott exporthitelek terén bizonyos iránymutatások alkalmazásáról, valamint a 2001/76/EK és a 2001/77/EK tanácsi határozat hatályon kívül helyezéséről (HL L 326., 2011.12.8., 45. o.).

                     (3)

                        A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 61–64. pont.

                     (4)

                        Az Európai Parlament és a Tanács 1233/2011/EU rendelete (2011. november 16.) a hivatalosan támogatott exporthitelek terén bizonyos iránymutatások alkalmazásáról, valamint a 2001/76/EK és a 2001/77/EK tanácsi határozat hatályon kívül helyezéséről (HL L 326., 2011.12.8., 45. o.).

    ---documentbreak---

               EURÓPAI BIZOTTSÁG
            Brüsszel, 2021.8.26.
            COM(2021) 498 final
            MELLÉKLET
            a következőhöz:
            JavaslatA TANÁCS HATÁROZATA
            az Európai Unió által a hivatalosan támogatott exporthitelekről szóló megállapodás részes feleinek írásbeli eljárása során a minimális előlegfizetés ideiglenes csökkentéséről szóló közös állásponttal kapcsolatban képviselendő álláspontról

               MELLÉKLET

               Az Európai Unió közös álláspontra vonatkozó javaslattervezete

               a hivatalosan támogatott exporthitelekről szóló megállapodás IV. fejezetének 5. szakaszával összhangban

               ECH [•]/2021

               Az előlegfizetési követelmény 5 %-ra csökkentése

               A Covid19-válság világszerte áldozatokat követel az emberek élete és életkörülményei terén. A kedvezőtlen hatások egyik jelentős tényezője az egészségügyi válság miatt bekövetkezett világgazdasági visszaesés. Ebben a rendkívüli helyzetben a kormányok és a nemzetközi intézmények elkezdtek válaszintézkedéseket hozni. Erőfeszítéseik jelentős része a kedvezőtlen gazdasági hatások enyhítését célzó intézkedésekre irányul. Míg az iparosodott országok általában több erőforrással és lehetőséggel rendelkeznek a problémák kezelésére, az alacsony és közepes jövedelmű országok több korláttal szembesülnek, és gyakran nem rendelkeznek megfelelő pénzügyi forrásokkal.

               Az exporthitel-ügynökségek és hatóságaik számos intézkedést hajtottak végre azzal a céllal, hogy fenntartsák a nemzetközi kereskedelmi forgalmat, és kezeljék ágazataik és a külföldi vevők/országok igényeit. Bár számos ország várhatóan csökkenteni fogja beruházási programjait, továbbra is jelentős szükség lesz a válságmegelőzési projektek és az alapvető infrastrukturális projektek terén megvalósuló beruházásokra. Egyes intézkedéseket azonban csak közösen lehet meghozni, mivel azokra nemzetközileg elfogadott szabályok vonatkoznak, mint például a hivatalosan támogatott exporthitelekről szóló OECD-megállapodás.

               A kialakult súlyos gazdasági helyzettel összefüggésben mind az ágazati szövetségek, mind az egyes vállalatok az előlegfizetésre vonatkozó jelenlegi követelmény enyhítésére szólították fel az exporthitel-ügynökségeket, tekintettel arra, hogy egyre nagyobb pénzügyi nyomás nehezedik a vásárló országokra. Az érintett projektek többsége fejlődő országok kormányzati vevőihez/ajánlatkérő szerveihez köthető. Rendes gazdasági körülmények között a vevőknek lehetőségük lenne hosszabb visszafizetést lehetővé tevő feltételek mellett finanszírozni az előlegfizetést, és a finanszírozó bankok a kölcsön ezen részéhez a magánpiacon keresnének és szereznének fedezetet. A Covid19-válság miatt a magánpiac nagyon vonakodni látszik, sőt nem is hajlandó biztosítani ezt a fedezetet a fejlődő országok számára. Ilyen fedezet nélkül a bankok nem készek finanszírozni a projekt e részét azokban az országokban, ahol a legnagyobb szükség lenne ezekre a projektekre. Ezért egyértelműen piaci hiányossággal állunk szemben, amelyet sürgősen orvosolni kell.

               A javasolt közös álláspont mindkét oldal javát szolgálná: azonnali pénzügyi segítséget nyújtana a vásárló ország kormányának, és növelné a beruházási projektek fenntartására irányuló képességét. Növelné a kiemelt projektek – például az egészségügyi ellátási ágazat – számára mozgósítható volument, valamint lehetőséget adna az exportőröknek arra, hogy nehéz időkben rugalmas megoldásokat kínáljanak, és fenntartsák üzleti tevékenységüket.

               Mindezek alapján javasoljuk az alacsony és közepes jövedelmű országok kormányzati vevői és ajánlatkérő szervei általi előlegfizetésre vonatkozó követelmény 5 %-ra való csökkentését, figyelembe véve a következőket:

               ·az intézkedés azonnali költségvetési hatást gyakorolna a válsággal küzdő országokra,

               ·az intézkedés növelné az exportőrök számára jelenleg ahhoz szükséges rugalmasságot, hogy fenntarthassák üzleti tevékenységeiket,

               ·az intézkedés választ jelentene az ágazat által megfogalmazott aggályokra,

               ·az intézkedés nagyon szűk körű és célzott lenne, és csak meghatározott vevőkategóriákra vonatkozna,

               ·az intézkedés nem veszélyeztetné az adósság fenntarthatóságát, mivel a fenntartható hitelezésről szóló OECD-ajánlás rendelkezéseinek, valamint az IMF és a Világbank programjai szerinti kötelezettségeknek való megfelelés előfeltétel maradna az ilyen projektek támogatásához, valamint

               ·az intézkedés ideiglenes jellegű lenne, és 12 hónap elteltével automatikusan hatályát vesztené.

               A közös álláspontra vonatkozó javaslat: ECH [•]/2021

                        1. Hivatkozási szám:

                        ECH [•]/2021

                        2. Importőr országok és vevők:

                        A II. kategóriába tartozó országok (10. cikk) kormányzati vevői vagy ajánlatkérő szervei (a XII. melléklettel összhangban), amelyek rendelkeznek a Pénzügyminisztérium vagy a központi bank garanciájával.

                        3. Az ügylet leírása:

                        A megállapodás 11. cikkének hatálya alá tartozó projekt.

                        4. Feltételek:

                        A megállapodás minden egyéb cikkével összhangban.

                        5. A közös álláspontra vonatkozó javaslat:

                        Az előlegfizetési követelmény (11. cikk a) pontja) 5 %-ra való csökkentése és a maximális hivatalos támogatás felső határának (11. cikk c) pontja) az exportszerződés értékének 95 %-ára történő emelése. Az intézkedés azonnal hatályba lép, és hatálybalépésétől számított 12 hónapig marad hatályban. A megállapodás hatálya alá tartozó ügyletek az e közös álláspontban foglalt feltételek szerint hivatalos támogatásban részesülhetnek, feltéve, hogy:

                        1.az exporthitel-támogatás iránti kérelem legkésőbb e közös álláspont érvényességi idejének végéig beérkezett, és

                        2.a végleges kötelezettségvállalás időpontja e közös álláspont érvényességi idejének lejártát követő 18 hónapon belül van.

                        6. Az ismert konkurens ajánlattevők állampolgársága és neve:

                        A javaslat általános jellege miatt: tárgytalan.

                        7. Pályázati/ajánlattételi időszak:

                        Tárgytalan

                        8. Egyéb információk:

                        Az intézkedés célja, hogy enyhítse az alacsony és közepes jövedelmű országokra nehezedő költségvetési nyomást, és forrásokat szabadítson fel a kiemelt projektek fenntartására; emellett a jelenlegi Covid19-válság által okozott piaci hiányosságok kezelése révén hozzájárul a magánforrásokból szükséges pénzügyi eszközök mozgósításához.


               EURÓPAI BIZOTTSÁG
            Brüsszel, 2021.8.27.
            COM(2021) 495 final
            2021/0280(NLE)
            Javaslat
            A TANÁCS HATÁROZATA
            az Európai Unió által az egyrészről az Európai Unió és az Európai Atomenergia-közösség, és másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodással létrehozott bűnüldözési és igazságügyi együttműködéssel foglalkozó szakbizottságban az EU–Egyesült Királyság kereskedelmi és együttműködési megállapodás 540. cikkének (3) bekezdésében említett (Prüm), a DNS-profiloknak és az ujjnyomatoknak az Egyesült Királysággal történő cseréjére rendelkezésre álló időtartam meghosszabbításával kapcsolatban képviselendő álláspontról

               INDOKOLÁS

               1.A javaslat tárgya

               E javaslat tárgya az Unió által a bűnüldözési és igazságügyi együttműködéssel foglalkozó szakbizottságban az egyrészről az Európai Unió és az Európai Atomenergia-közösség, és másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodás (a továbbiakban: a kereskedelmi és együttműködési megállapodás) 540. cikkének (3) bekezdésével kapcsolatban képviselendő álláspont meghatározásáról szóló határozat.

               A kereskedelmi és együttműködési megállapodás magában foglalja az egyrészről a tagállamok illetékes bűnüldöző hatóságai, és másrészről az Egyesült Királyság közötti kölcsönös együttműködés lehetőségét a DNS-profilok, a daktiloszkópiai adatok és a gépjármű-nyilvántartási adatok automatizált összehasonlítása terén. Ahhoz, hogy az Egyesült Királyság kihasználhassa ezeket a lehetőségeket, először meg kell tennie a szükséges végrehajtási intézkedéseket, és értékelésen kell átesnie.

               A kereskedelmi és együttműködési megállapodást megelőzően az Egyesült Királyság és a tagállamok már együttműködtek a DNS-profilok és az ujjnyomatok automatizált összehasonlítása révén, és találatot követően személyes adatokat szolgáltattak. A folyamatban lévő együttműködés hiányosságainak elkerülése érdekében a kereskedelmi és együttműködési megállapodás előírja, hogy a kereskedelmi és együttműködési megállapodás által előírt értékelések eredményétől függően a tagállamok 2021. szeptember 30-ig szolgáltathatnak ilyen adatokat az Egyesült Királyság számára. A bűnüldözési és igazságügyi együttműködéssel foglalkozó szakbizottság ezt az időszakot egy alkalommal, legfeljebb kilenc hónappal, azaz 2022. június 30-ig meghosszabbíthatja.

               2.A javaslat háttere

               2.1.Az EU és az Egyesült Királyság közötti kereskedelmi és együttműködési megállapodás

               A kereskedelmi és együttműködési megállapodás megteremti az EU és az Egyesült Királyság közötti széles körű kapcsolat alapját a jólét és a jószomszédi viszonyok olyan térségén belül, amelyet az együttműködésen alapuló, a Felek autonómiáját és szuverenitását tiszteletben tartó szoros és békés kapcsolatok jellemeznek. A kereskedelmi és együttműködési megállapodás 2021. május 1-jén lépett hatályba, és létrehozta többek között a bűnüldözési és igazságügyi együttműködéssel foglalkozó szakbizottságot.

               2.2.A bűnüldözési és igazságügyi együttműködéssel foglalkozó szakbizottság

               A bűnüldözési és igazságügyi együttműködéssel foglalkozó szakbizottságot azzal a céllal hozták létre, hogy a „Bűnüldözési együttműködés és büntetőügyekben folytatott igazságügyi együttműködés” című harmadik rész hatálya alá tartozó kérdésekkel foglalkozzon. A kereskedelmi és együttműködési megállapodás több szakbizottságot hoz létre.

               A hatáskörükbe tartozó kérdések tekintetében a szakbizottságok hatáskörrel rendelkeznek többek között arra, hogy figyelemmel kísérjék és felülvizsgálják a kereskedelmi és együttműködési megállapodás végrehajtását és biztosítsák annak megfelelő érvényesülését, segítsék az átfogó partnerségi tanácsot feladatai ellátásában, valamint határozatokat, többek között módosításokat és ajánlásokat fogadjanak el minden olyan kérdésben, amelyről e megállapodás vagy bármely kiegészítő megállapodás rendelkezik.

               2.3.A bűnüldözési és igazságügyi együttműködéssel foglalkozó szakbizottság tervezett jogi aktusa

               A kereskedelmi és együttműködési megállapodás 540. cikkének (3) bekezdése úgy rendelkezik, hogy a bűnüldözési és igazságügyi együttműködéssel foglalkozó szakbizottság meghosszabbíthatja azt az időszakot, amely alatt a tagállamok folytathatják az 530., 531. és 534. cikkben említett adatok összehasonlítását, és egyezés esetén további rendelkezésre álló személyes adatokat szolgáltathatnak a nemzeti jog alapján – beleértve a jogi segítségnyújtásra vonatkozó szabályokat is –, a kereskedelmi és együttműködési megállapodás 536. cikkében említettek szerint. Ez az időszak 2021. szeptember 30-án jár le, kivéve, ha a bűnüldözési és igazságügyi együttműködéssel foglalkozó szakbizottság úgy határoz, hogy azt legfeljebb kilenc hónappal meghosszabbítja.

               A bűnüldözési és igazságügyi együttműködéssel foglalkozó szakbizottságnak a fent említett időszak meghosszabbításáról szóló határozata bármilyen formát ölthet. A társelnökök a határozatokat közös megegyezéssel hozzák meg (lásd a kereskedelmi és együttműködési megállapodás 1. melléklete 1. cikkének (2) bekezdését). A határozatot bármikor meg lehet hozni, de az együttműködés hiányosságainak elkerülése érdekében azt 2021. október 1-je előtt meg kellene hozni.

               3.Az Unió által képviselendő álláspont

               3.1.Háttér-információk

               A kereskedelmi és együttműködési megállapodás magában foglalja az egyrészről a tagállamok illetékes bűnüldöző hatóságai, és másrészről az Egyesült Királyság közötti kölcsönös együttműködés lehetőségét a DNS-profilok, a daktiloszkópiai adatok és a gépjármű-nyilvántartási adatok automatizált összehasonlítása terén. Ahhoz, hogy az Egyesült Királyság kihasználhassa ezeket a lehetőségeket, először meg kell tennie a szükséges végrehajtási intézkedéseket, és értékelésen kell átesnie.

               Az értékelő látogatásról szóló átfogó értékelő jelentés és adott esetben a kísérleti adatcsere alapján az Unió határoz arról vagy azokról az időpontokról, amely(ek)től kezdődően a tagállamok ilyen adatokat szolgáltathatnak az Egyesült Királyság számára.

               A kereskedelmi és együttműködési megállapodás keretében az Egyesült Királyságot továbbá értékelni kell a DNS- és a daktiloszkópiai adatok automatizált továbbítása tekintetében, amelyekre vonatkozóan az Egyesült Királysággal való kapcsolatok már az Unió prümi keretében
                  1
                is fennálltak.

               A kereskedelmi és együttműködési megállapodás 540. cikkének (2) bekezdése értelmében az Unió a kereskedelmi és együttműködési megállapodás szerint az értékelő látogatásról szóló átfogó értékelő jelentés és adott esetben a kísérleti adatcsere alapján határoz arról vagy azokról az időpontokról, amely(ek)től kezdődően a tagállamok személyes adatokat szolgáltathatnak az Egyesült Királyság számára.

               A DNS- és a daktiloszkópiai adatokkal kapcsolatos, folyamatban lévő együttműködés hiányosságainak elkerülése érdekében a kereskedelmi és együttműködési megállapodás előírja, hogy ezen értékelések eredményétől és a kereskedelmi és együttműködési megállapodás 540. cikkének (2) bekezdésében említett határozattól függően a tagállamok 2021. szeptember 30-ig szolgáltathatnak adatokat az Egyesült Királyság számára. A bűnüldözési és igazságügyi együttműködéssel foglalkozó szakbizottság ezt az időszakot egy alkalommal, legfeljebb kilenc hónappal, azaz 2022. június 30-ig meghosszabbíthatja.

               3.2.A tanácsi határozat szükségessége

               Az Egyesült Királyságnak a kereskedelmi és együttműködési megállapodás keretében történő értékelése nagyon korai szakaszban tart. Az Unió prümi keretében végrehajtott korábbi értékelési eljárások legalább hat hónapot vettek igénybe. Ezt követően további időre van szükség ahhoz, hogy a Tanács feldolgozhassa az értékelő jelentést, és hivatalosan dönthessen az ilyen adatok cseréjéről. Emiatt nagyon valószínűtlen, hogy a fent említett folyamat 2021 szeptemberéig lezárul. Ez azt jelenti, hogy jelentős a kockázata annak, hogy 2021. október 1-jétől hiányosságok lépnek fel a DNS- és a daktiloszkópiai adatokkal kapcsolatos együttműködés terén. Ez konkrét kockázatot jelentene az Unió belső biztonságára nézve. Mivel a bűnüldözési és igazságügyi együttműködéssel foglalkozó szakbizottság csak egyszer hosszabbíthatja meg az átmeneti időszakot, a javaslat szerint ezt a maximális kilenc hónapos időtartamra, azaz 2022. június 30-ig kell megtenni.

               Ugyanakkor figyelembe kell venni, hogy az Unió a DNS-profiloknak és a daktiloszkópiai adatoknak a prümi keret szerinti cseréje tekintetében már értékelte az Egyesült Királyságot. A Bizottságnak nincs tudomása az Egyesült Királyság által ezen értékelések óta hozott olyan jogalkotási vagy szabályozási intézkedésekről, amelyek hatással lennének a kereskedelmi és együttműködési megállapodás keretében folyamatban lévő értékelés eredményére. Más szóval, a Bizottság első látásra azt feltételezi, hogy az Egyesült Királyság továbbra is ugyanazokat az eljárásokat és feltételeket alkalmazza, mint amelyeket az Unió prümi keretrendszerében 2018-ban (a DNS-profilok esetében) és 2019-ben (a daktiloszkópiai adatok esetében) végzett értékelésekkor alkalmazott.

               E körülmények között ezért helyénvaló megállapítani az Unió által a bűnüldözési és igazságügyi együttműködéssel foglalkozó szakbizottságban az azon időszak – a kereskedelmi és együttműködési megállapodás 540. cikkének (3) bekezdése szerinti – lehetséges meghosszabbítására vonatkozóan képviselendő álláspontot, amely alatt a tagállamok folytathatják az 530., 531. és 534. cikkben említett adatok cseréjét, és egyezés esetén további rendelkezésre álló személyes adatokat szolgáltathatnak a nemzeti jog alapján – beleértve a jogi segítségnyújtásra vonatkozó szabályokat is –, az Egyesült Királysággal kötött kereskedelmi és együttműködési megállapodás 536. cikkében említettek szerint.

               4.Jogalap

               4.1.Eljárási jogalap

               4.1.1.Általános elvek

               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

               A „joghatással bíró jogi aktus” fogalmába beletartoznak a nemzetközi jognak a kérdéses szervet szabályozó szabályai szerint joghatással bíró jogi aktusok. Ezenfelül a fogalom magában foglalja azokat az eszközöket is, melyek a nemzetközi jog szerint nem bírnak kötelező erővel, de „meghatározó módon befolyásolják az uniós jogalkotó által [...] elfogadott szabályozás tartalmát”
                  2
               .

               4.1.2.A jelen esetre történő alkalmazás

               A bűnüldözési és igazságügyi együttműködéssel foglalkozó szakbizottságot megállapodás, nevezetesen a kereskedelmi és együttműködési megállapodás hozta létre.

               A kereskedelmi és együttműködési megállapodás 540. cikkének (3) bekezdése úgy rendelkezik, hogy a bűnüldözési és igazságügyi együttműködéssel foglalkozó szakbizottság meghosszabbíthatja azt az időszakot, amely alatt a tagállamok folytathatják az 530., 531. és 534. cikkben említett adatok cseréjét, és egyezés esetén további rendelkezésre álló személyes adatokat szolgáltathatnak az Egyesült Királysággal kötött kereskedelmi és együttműködési megállapodás 536. cikkében említettek szerint. Ezért az e határozattal kapcsolatos uniós álláspont elfogadása az EUMSZ 218. cikke (9) bekezdésének hatálya alá tartozik.

               A meghosszabbítás joghatása teljes mértékben az Unióra, mint a kereskedelmi és együttműködési megállapodás részes felére hárul. Ez azt jelenti, hogy az Unió az EUMSZ 3. cikke (2) bekezdésének megfelelően kizárólagos hatáskörrel rendelkezik ebben a kérdésben.

               A kereskedelmi és együttműködési megállapodás 540. cikkének (3) bekezdésében említett időszak meghosszabbításáról szóló határozat nem vonja maga után a kereskedelmi és együttműködési megállapodás keretrendszerének kiegészítését vagy módosítását.

               Ezért a javasolt határozat eljárási jogalapja az EUMSZ 218. cikkének (9) bekezdése.

               4.2.Anyagi jogalap

               4.2.1.Általános elvek

               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül. Amennyiben a tervezett jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, míg a másik pusztán járulékos jellegű, az EUMSZ 218. cikkének (9) bekezdése szerinti határozatot egyetlen jogalapra, azaz az elsődleges, illetve döntő jellegű célkitűzés vagy összetevő által megkövetelt jogalapra kell alapítani.

               Valamely, egyidejűleg több cél elérésére irányuló vagy több elválaszthatatlan és egymáshoz viszonyítva nem járulékos jellegű összetevőt magában foglaló tervezett jogi aktus esetében az EUMSZ 218. cikkének (9) bekezdése szerinti határozat anyagi jogalapját kivételesen a különböző vonatkozó jogalapok fogják képezni.

               4.2.2.A jelen esetre történő alkalmazás

               A kereskedelmi és együttműködési megállapodás 540. cikkének (3) bekezdésében említett időszak meghosszabbításának célkitűzései és elemei a rendőrségi együttműködés területével kapcsolatosak.

               Ezért a javasolt határozat eljárási jogalapja az EUMSZ 87. cikke (2) bekezdésének a) pontja.

               4.3.Következtetés

               A javasolt határozat jogalapja az EUMSZ 87. cikke (2) bekezdésének a) pontja, összefüggésben az EUMSZ 218. cikkének (9) bekezdésével.

               2021/0280 (NLE)

               Javaslat

               A TANÁCS HATÁROZATA

               az Európai Unió által az egyrészről az Európai Unió és az Európai Atomenergia-közösség, és másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodással létrehozott bűnüldözési és igazságügyi együttműködéssel foglalkozó szakbizottságban az EU–Egyesült Királyság kereskedelmi és együttműködési megállapodás 540. cikkének (3) bekezdésében említett (Prüm), a DNS-profiloknak és az ujjnyomatoknak az Egyesült Királysággal történő cseréjére rendelkezésre álló időtartam meghosszabbításával kapcsolatban képviselendő álláspontról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 87. cikke (2) bekezdésének a) pontjára, összefüggésben 218. cikke (9) bekezdésével,

               tekintettel az Európai Bizottság javaslatára,

               mivel:

               (1)Az egyrészről az Európai Unió és az Európai Atomenergia-közösség, és másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodás (a továbbiakban: a kereskedelmi és együttműködési megállapodás)
                  3
                az egyrészről a tagállamok illetékes bűnüldöző hatóságai, és másrészről az Egyesült Királyság közötti kölcsönös együttműködésről rendelkezik a DNS-profilok, a daktiloszkópiai adatok és a gépjármű-nyilvántartási adatok automatizált összehasonlítása terén. Az ilyen együttműködés előfeltételeként az Egyesült Királyságnak először meg kell hoznia a szükséges végrehajtási intézkedéseket, és uniós értékelésen kell átesnie.

               (2)Az értékelő látogatásról szóló átfogó értékelő jelentés és adott esetben a kísérleti adatcsere alapján az Uniónak határoznia kell arról vagy azokról az időpontokról, amely(ek)től kezdődően a kereskedelmi és együttműködési megállapodás szerint a tagállamok ilyen adatokat szolgáltathatnak az Egyesült Királyság számára.

               (3)Az Egyesült Királyságot továbbá értékelni kell a DNS-profilok és a daktiloszkópiai adatok automatizált lekérdezése és összehasonlítása tekintetében, amelyekre vonatkozóan az Egyesült Királysággal való kapcsolatok már az Unió prümi keretében
                  4
                is fennálltak.

               (4)A kereskedelmi és együttműködési megállapodás 540. cikkének (2) bekezdése értelmében az Unió az értékelő látogatásról szóló átfogó értékelő jelentés és adott esetben a kísérleti adatcsere alapján határoz arról vagy azokról az időpontokról, amely(ek)től kezdődően a tagállamok személyes adatokat szolgáltathatnak az Egyesült Királyság számára.

               (5)Az értékelés eredményétől és a kereskedelmi és együttműködési megállapodás 540. cikkének (2) bekezdésében említett határozattól függően, a DNS-profilokkal és a daktiloszkópiai adatokkal kapcsolatos, folyamatban lévő együttműködés hiányosságainak elkerülése érdekében a kereskedelmi és együttműködési megállapodás 540. cikkének (3) bekezdése úgy rendelkezik, hogy a tagállamok 2021. szeptember 30-ig szolgáltathatnak ilyen adatokat az Egyesült Királyság számára.

               (6)A kereskedelmi és együttműködési megállapodás 540. cikkének (3) bekezdése felhatalmazza a bűnüldözési és igazságügyi együttműködéssel foglalkozó szakbizottságot, hogy ezt az időszakot egyszer, legfeljebb kilenc hónappal, azaz 2022. június 30-ig meghosszabbítsa.

               (7)A (3)–(6) preambulumbekezdésben említett folyamat 2021. szeptember 30-ig valószínűleg nem zárul le. Ezért jelentős a kockázata annak, hogy 2021. október 1-jétől hiányosságok lépnek fel a DNS-profilokkal és a daktiloszkópiai adatokkal kapcsolatos együttműködés terén. Ez konkrét kockázatot jelentene az Unió belső biztonságára nézve.

               (8)Ugyanakkor az Unió már értékelte az Egyesült Királyságot a DNS-profiloknak és a daktiloszkópiai adatoknak az Unió prümi keretrendszerével összefüggésben történő cseréje tekintetében, amikor az Egyesült Királyság még tagállam volt. Az Uniónak nincs tudomása az Egyesült Királyság által ezen értékelések óta hozott olyan jogalkotási vagy szabályozási intézkedésekről, amelyek hatással lennének a kereskedelmi és együttműködési megállapodás keretében folyamatban lévő értékelés eredményére.

               (9)E körülmények között helyénvaló megállapítani az Unió által a bűnüldözési és igazságügyi együttműködéssel foglalkozó szakbizottságban képviselendő álláspontot, amelynek értelmében az Unió elfogadja azon időszak 2022. június 30-ig történő lehetséges meghosszabbítását, amely alatt a tagállamok folytathatják az 530., 531. és 534. cikkben említett adatok cseréjét, és egyezés esetén további rendelkezésre álló személyes adatokat szolgáltathatnak a kereskedelmi és együttműködési megállapodás 536. cikkében említettek szerint,

               ELFOGADTA EZT A HATÁROZATOT:

               1. cikk

               Az Unió által a kereskedelmi és együttműködési megállapodás 540. cikkének (3) bekezdése szerinti, a bűnüldözési és igazságügyi együttműködéssel foglalkozó szakbizottságban képviselendő álláspont az, hogy el kell fogadni azon időszak 2022. június 30-ig való meghosszabbítását, amely alatt a tagállamok folytathatják az 530., 531. és 534. cikkben említett személyes adatok cseréjét, és egyezés esetén további rendelkezésre álló személyes adatokat szolgáltathatnak az Egyesült Királysággal kötött kereskedelmi és együttműködési megállapodás 536. cikkében említettek szerint.

               2. cikk

               Ennek a határozatnak a Bizottság a címzettje.

               Kelt Brüsszelben, -án/-én.

                     a Tanács részéről

                     az elnök

                     (1)

                        A Tanács 2008/615/IB határozata a különösen a terrorizmus és a határokon átnyúló bűnözés elleni küzdelemre irányuló, határokon átnyúló együttműködés megerősítéséről (HL L 210., 2008.8.6., 1. o.), és a Tanács 2008/616/IB határozata a különösen a terrorizmus és a határokon átnyúló bűnözés elleni küzdelemre irányuló, határokon átnyúló együttműködés megerősítéséről szóló 2008/615/IB határozat végrehajtásáról (HL L 210., 2008.8.6., 12. o.).

                     (2)

                        A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 61–64. pont.

                     (3)

                        HL L 149., 2021.4.30., 10. o.

                     (4)

                        A Tanács 2008/615/IB határozata a különösen a terrorizmus és a határokon átnyúló bűnözés elleni küzdelemre irányuló, határokon átnyúló együttműködés megerősítéséről (HL L 210., 2008.8.6., 1. o.), és a Tanács 2008/616/IB határozata a különösen a terrorizmus és a határokon átnyúló bűnözés elleni küzdelemre irányuló, határokon átnyúló együttműködés megerősítéséről szóló 2008/615/IB határozat végrehajtásáról (HL L 210., 2008.8.6., 12. o.).


               EURÓPAI BIZOTTSÁG
            Brüsszel, 2022.5.30.
            COM(2022) 248 final
            2022/0170(BUD)

            Javaslat
            AZ EURÓPAI PARLAMENT ÉS A TANÁCS HATÁROZATA
            az elbocsátott munkavállalók támogatását szolgáló Európai Globalizációs Alkalmazkodási Alapnak Görögország EGF/2021/008 EL/Attica electrical equipment manufacturing referenciaszámú kérelme nyomán történő igénybevételéről

               INDOKOLÁS

               A JAVASLAT HÁTTERE

               1.Az elbocsátott munkavállalók támogatását szolgáló Európai Globalizációs Alkalmazkodási Alapból (EGAA) nyújtott pénzügyi hozzájárulásokra vonatkozó szabályokat az elbocsátott munkavállalók támogatását szolgáló Európai Globalizációs Alkalmazkodási Alapról (EGAA) és az 1309/2013/EU rendelet hatályon kívül helyezéséről szóló 2021. április 28-i (EU) 2021/691 európai parlamenti és tanácsi rendelet
                  1
                (a továbbiakban: az EGAA-rendelet) határozza meg.

               2.2021. december 21-én Görögország EGF/2021/008 EL/Attica electrical equipment manufacturing referenciaszámmal kérelmet nyújtott be az EGAA-ból igénybe vehető pénzügyi hozzájárulás iránt a NACE Rev. 2. rendszer szerinti 27. ágazatban (Villamos berendezések gyártása) a görögországi Aττική (Attika) (EL30) NUTS 2 szintű régióban történt elbocsátásokat követően.

               3.A kérelem értékelése után a Bizottság az EGAA-rendelet valamennyi vonatkozó rendelkezése alapján megállapította, hogy az EGAA-ból igénybe vehető pénzügyi hozzájárulás odaítélésének feltételei teljesülnek.

               A KÉRELEM ÖSSZEFOGLALÁSA

                        EGAA-kérelem

                        EGF/2021/008 EL/Attica electrical equipment manufacturing

                        Tagállam

                        Görögország

                        Érintett régió(k) (NUTS
                           2
                         2 szint)

                        Attika (EL30)

                        A kérelem benyújtásának időpontja:

                        2021. december 21.

                        A kérelem átvételi elismervényén feltüntetett dátum

                        2021. december 21.

                        A fordítás kézhezvétele

                        2022. február 11.

                        A kiegészítő információk iránti kérelem dátuma

                        2022. február 24.

                        A kiegészítő információ benyújtásának határideje

                        2022. március 17.

                        Az értékelés elvégzésének határideje

                        2022. június 7.

                        Beavatkozási kritérium

                        Az EGAA-rendelet 4. cikke (2) bekezdésének b) pontja

                        Az érintett vállalatok száma

                        6

                        Gazdasági ágazat(ok)

                        (NACE Rev. 2. rendszer szerinti ágazat)
                           3

                        27. ágazat („Villamos berendezés gyártása”)

                        Referencia-időszak (hat hónap):

                        2021. április 1. – 2021. október 1.

                        A referencia-időszak alatt elbocsátottak száma (a)

                        206

                        A referencia-időszak előtt vagy után elbocsátottak száma (b)

                        0

                        Az elbocsátottak száma összesen (a + b)

                        206

                        A támogatható kedvezményezettek száma összesen

                        206

                        A támogatásra jogosult kedvezményezettek száma összesen:

                        206

                        A személyre szabott szolgáltatásokhoz kapcsolódó költségvetés (EUR)

                        1 689 800

                        Az EGAA
                           4
                         végrehajtásához kapcsolódó költségvetés (EUR)

                        70 000

                        Teljes költségvetés (EUR)

                        1 759 800

                        EGAA-hozzájárulás EUR-ban (85 %)

                        1 495 830

               A KÉRELEM ÉRTÉKELÉSE

               Az eljárás

               4.Görögország 2021. december 21-én kérelmet nyújtott be „EGF/2021/008 EL/Attica electrical equipment manufacturing” referenciaszámon, 12 héten belül attól az időponttól számítva, hogy az EGAA-rendelet 4. cikkében meghatározott beavatkozási kritériumok teljesültek. A Bizottság még ugyanazon a napon visszaigazolta a kérelem beérkezését, és 2022. február 24-én kiegészítő információkat kért Görögországtól. Görögország a kéréstől számított 15 munkanapon belül megküldte a szóban forgó kiegészítő információkat. A hiánytalan kérelem kézhezvételétől számított 50 munkanapos határidő, amelyen belül a Bizottságnak le kell zárnia annak értékelését, hogy a kérelem megfelel-e a pénzügyi hozzájárulás feltételeinek, 2022. június 7-én jár le.

               A kérelem elfogadhatósága

               Az érintett vállalatok és kedvezményezettek

               5.A kérelem 206 olyan elbocsátott munkavállalóra vonatkozik, akiknek a tevékenysége a NACE Rev. 2. rendszer szerinti 27. ágazatban (Villamos berendezés gyártása) megszűnt. Az elbocsátásokra Attika NUTS 2 régióban (EL30) került sor. A csoportos létszámleépítés összesen 6 vállalatot érint.

                        A vállalatok neve és a referencia-időszakon belüli elbocsátások száma

                        BSH OIKIAKES SYSKEVES ANON. VIOM. ETAIRIA [BSH-Pitsos]

                        166

                        SELLER HELLAS AVEE

                        6

                        NEXANS HELLAS

                        MONOPROSOPI AVE

                        6

                        KAMPOURAKIS GEORGIOS – G.E.M.A.

                        11

                        SAMMLER V. MICHALOPOULOS AEVE

                        7

                        MAVILEK AVEE

                        10

                        A vállalatok száma összesen: 6

                        Az elbocsátott munkavállalók száma összesen:

                        206

                        A tevékenységüket megszüntető önálló vállalkozók száma összesen:

                        0

                        A támogatásra jogosult munkavállalók és önálló vállalkozók száma összesen:

                        206

               Beavatkozási kritériumok

               6.A görög hatóságok e kérelmet az EGAA-rendelet 4. cikke (2) bekezdésének b) pontjában említett beavatkozási kritérium alapján nyújtották be, amely az EGAA hozzájárulását ahhoz köti, hogy egy hat hónapos referencia-időszak alatt egy tagállam ugyanazon NUTS 2 szintű régiójában vagy két egymással határos NUTS 2 szintű régiójában található és a NACE Rev. 2. rendszer ágazati szintjén meghatározott ugyanazon gazdasági ágazatban működő vállalatoknál legalább 200 munkavállaló tevékenysége szűnjön meg. Attika (EL30) NUTS II szintű régióban 206 munkavállaló elbocsátására került sor.

               7.A kérelemmel összefüggő hat hónapos referencia-időszak 2021. április 1-jétől 2021. október 1-jéig tartott.

               Az elbocsátások és a tevékenységmegszüntetések számának kiszámítása

               8.Az elbocsátott munkavállalók tevékenységének a referencia-időszak alatt bekövetkezett megszűnését a következőképpen vették figyelembe:

               –
                     186 elbocsátás a munkáltató által a munkavállaló elbocsátásáról vagy a munkavállaló munkaszerződésének vagy munkaviszonyának megszüntetéséről adott egyéni értesítés időpontjától, és

               –
                     20 elbocsátás a munkaszerződés vagy munkaviszony tényleges megszűnésének vagy lejártának időpontjától kezdődően.

               Támogatható kedvezményezettek

               9.A támogatható kedvezményezettek száma összesen 206.

               Az elbocsátásokhoz és a tevékenység megszüntetéséhez vezető események ismertetése

               10.Az elbocsátásokhoz vezető elsődleges esemény a Pitsos
                  5
                Attikában található gyártóüzemének bezárása volt, a görögországi márka-, értékesítési és szervizrészleg megtartása mellett.

               11.Több tényező együttállása, többek között az automatizálás és a korszerű gyártás hiánya, a villamos háztartási készülékek magas gyártási költségei és az elektromos alkatrészek belföldi kínálatának hiánya a Pitsos gyár versenyképességének csökkenéséhez vezetett. A gyártási költségek csökkentése és a gyártóüzem optimalizálása érdekében az üzem jelentős tőkebefektetést igényelt. Ezeket a beruházásokat azonban nem támogatta a BSH-Pitsos
                  6
                vezetősége, és végül úgy döntöttek, hogy a termelést Törökországba helyezik át, ahol a termelési költségek alacsonyabbak
                  7
               .

               12.Emellett Görögországban a hosszan tartó társadalmi-gazdasági válság (2008 és 2016 között) jelentős hatást gyakorolt a fogyasztói kiadásokra, ami viszont csökkentette az új háztartási készülékek iránti belföldi keresletet. 2008 és 2016 között Görögországban a háztartási készülékekre fordított kiadások 35 %-kal csökkentek, a 2008. évi mintegy 824 millió euróról mintegy 536 millió euróra 2016-ban
                  8
               . Bár a háztartási készülékekre fordított kiadások 2017 és 2019 között 9,5 %-kal emelkedtek, a Covid19-világjárvány ismét negatívan érintette őket, 2020-ban pedig 2019-hez képest 50 %-kal csökkentek
                  9
               .

               13.2017 szeptemberében jelentették be a Pitsos gyár működésének leállítását
                  10
               . Ugyanakkor ideiglenes megállapodás született a termelés 2021 elejéig történő meghosszabbításáról, hogy enyhítsék az üzem bezárásának kedvezőtlen következményeit. A működés beszüntetésének és a munkavállalók elbocsátásának folyamata a tervek szerint 2021. március 31-ig fejeződött volna be
                  11
               . Mindazonáltal az intézkedések a tervezettnél hosszabb ideig tartottak, következésképpen az elbocsátások többségére 2021 áprilisa és szeptembere között került sor.

               14.A másik öt vállalatnál
                  12
                történt elbocsátásokkal kapcsolatban Görögország azzal érvel, hogy a villamos berendezéseket gyártó ipar kihívásokkal néz szembe, különösen a digitális transzformáció és automatizálás terén, valamint amiatt, hogy a munkaerő nem rendelkezik megfelelő készségekkel ahhoz, hogy alkalmazkodni tudjon a gyorsan átalakuló digitális gazdasághoz.

               15.A görög lakosság alapvető digitális készségei továbbra is fejletlenek és elmaradnak az uniós átlagtól, ami a technológiai lemaradás és a digitális analfabetizmus magas kockázatát hordozza magában
                  13
               . Az Európai Bizottság 2021. évi, a digitális gazdaság és társadalom fejlettségét mérő mutatója (DESI) szerint Görögország a 27 uniós tagállam közül a 22. helyen áll a digitális technológiák üzleti tevékenységekbe való integrálása tekintetében, és az egyéneknek csupán 23 %-a rendelkezik az alapszintnél magasabb digitális készségekkel, szemben a 31 %-os uniós átlaggal
                  14
               .

               Az elbocsátások várható hatása a helyi, a regionális és az országos gazdaságra és foglalkoztatásra

               16.Bár a görögországi munkanélküliségi ráta fokozatosan csökken 2013 óta, amikor elérte a legmagasabb, 27,5 %-os csúcsot
                  15
               , továbbra is az egyik legmagasabb az EU-ban a 2021. évi 15,3 %-os
                  16
                értékkel.

               17.Az Attika régió népessége a legnagyobb Görögországban, mintegy 3,7 millió lakossal, amely a teljes nemzeti GDP közel felét (47 %) állítja elő. 2021 decemberében 342 744 fővel Attika régióban volt a legmagasabb a munkanélküliek száma, ami az országban regisztrált munkanélküliek 31 %-ának felelt meg
                  17
               . Attikában a regisztrált munkanélküliek száma 3,8 %-kal, a 2019. decemberi 334 658-ról
                  18
                2021 decemberére 347 427-re nőtt
                  19
               . Emellett az attikai népesség közel negyedét (24,1 %) fenyegeti a szegénység és a társadalmi kirekesztés veszélye
                  20
               . Az Attika régióban a villamos berendezések gyártása terén bekövetkezett elbocsátások tovább súlyosbítják a munkanélküliségi helyzetet, valamint a szegénység növekedését a régióban.

               18.A görög hatóságok azzal érvelnek, hogy az elbocsátott munkavállalók számára nehézséget fog okozni az újrafoglalkoztatás, mivel többségük (81 %) legfeljebb alsó középfokú végzettséggel rendelkezik
                  21
               . A javasolt intézkedések növelik a nyitott munkaerőpiacon való elhelyezkedés esélyeit, vagy támogatják azokat, akik saját vállalkozást akarnak indítani.

               A változásra való felkészülésre és a szerkezetátalakításra vonatkozó uniós minőségi keret (QFR) alkalmazása

               19.Görögország ismertette, hogyan vették figyelembe a változásra való felkészülésre és a szerkezetátalakításra vonatkozó uniós minőségi keretben megfogalmazott ajánlásokat: A görög hatóságok megerősítették, hogy a szerkezetátalakítási folyamatok jobb előrejelzése és irányítása érdekében intézkedéseket tettek.

               20.A Pitsos gyártási részlegének 2017. szeptemberi megszüntetéséről szóló bejelentést
                  22
                követően a vállalat vezetősége és a munkavállalók képviselői részletes konzultációkat folytattak annak érdekében, hogy az elbocsátások megfontolása előtt megvizsgálják az összes lehetséges lehetőséget. A gyár bezárása által különösen a munkavállalókra gyakorolt hatások enyhítése érdekében megállapodás született a termelési műveletek 2020. december 31-ig történő meghosszabbításáról.  Ugyanakkor a működés beszüntetésének és a személyzet elbocsátásának folyamatát 2021. március 31-ig tervezték
                  23
               .

               21.A tárgyaló felek abban is megállapodtak, hogy önkéntes létszámcsökkentési programot hoznak létre, amely magában foglal egy kompenzációs csomagot, nyugdíjjárulékokat és további pénzügyi juttatásokat, például a vállalat háztartási készülékekre vonatkozó ajándékutalványait. A program egy korlátozott képzési programot is magában foglalt, tanácsadással, pályaorientációval és az önéletrajz írásával kapcsolatos segítségnyújtással.

               A nemzeti vagy uniós forrásokból finanszírozott intézkedéseket kiegészítő jelleg

               22.Görögország megerősítette, hogy az alábbiakban ismertetett, az EGAA-ból nyújtott pénzügyi hozzájárulásban részesülő intézkedések nem részesülnek pénzügyi támogatásban egyéb uniós pénzügyi eszközökből.

               A célcsoportot alkotó kedvezményezettekkel vagy képviselőikkel, a szociális partnerekkel, illetve a helyi és regionális hatóságokkal folytatott konzultáció során követett eljárások

               23.Görögország jelezte, hogy a személyre szabott szolgáltatások koordinált csomagját a munkavállalók képviselőivel, valamint a Munkaügyi és Szociális Minisztériummal egyeztetve dolgozták ki. 2021. november 24-én az EGAA irányító hatósága megbeszélést tartott a munkavállalók képviselőivel és több korábbi alkalmazottal, hogy megvitassák a javasolt kérelmet és az integrált intézkedéscsomag tartalmát.

               A célcsoportot alkotó kedvezményezettek és a javasolt intézkedések

               A célcsoportot alkotó kedvezményezettek

               24.Az intézkedésekben várhatóan részt vevő elbocsátott munkavállalók becsült száma 206. E munkavállalók adatai társadalmi nem, korosztály és iskolai végzettség szerinti bontásban:

                        Kategória

                        A várható kedvezményezettek
                           száma

                        Nem:

                        Férfiak:

                        180

                        (87,4 %)

                        Nők:

                        26

                        (12,6 %)

                        Nem bináris

                        0

                        (0,0 %)

                        Korcsoport:

                        30 év alattiak:

                        26

                        (12,6 %)

                        30 és 54 év közöttiek:

                        137

                        (66,5 %)

                        54 év felettiek:

                        43

                        (20,9 %)

                        Iskolai végzettség

                        Legfeljebb alsó középfokú végzettség
                           24

                        167

                        (81,1 %)

                        Felső középfokú
                           25
                         vagy posztszekunder végzettség
                           26

                        6

                        (2,9 %)

                        Felsőfokú végzettség
                           27

                        33

                        (16,0 %)

               Javasolt intézkedések

               25.Az elbocsátott munkavállalóknak nyújtandó személyre szabott szolgáltatások az alábbi intézkedéseket foglalják magukban:

               –Szakmai tanácsadás: Ezt az intézkedést minden résztvevőnek felajánlják, és egyéni foglalkozásokból és iránymutatásokból áll, amelyek a következő szakaszokat fedik le:

               (1)Általános információs és üdvözlő foglalkozások. Ebben a szakaszban a résztvevők iránymutatást kapnak a támogatási folyamatról, a javasolt intézkedésekről és a rendelkezésre álló képzésekről. Ez a szakasz olyan tevékenységeket is magában foglal, mint a személyes és szakmai adatok gyűjtése, az álláskeresők szakmai kompetenciáinak és szolgáltatási igényeinek felmérése.

               (2)Fejlesztési folyamat, személyes és szakmai helyzetfelmérés. Ennek az intézkedésnek az a célja, hogy segítse a kedvezményezetteket saját erősségeik és gyengeségeik azonosításában, amelyek akadályozhatják a hatékony álláskeresést és/vagy szakmai döntéseiket. Különös hangsúlyt kap a készségfejlesztés és a munkaerőpiaci igényekre vonatkozó tájékoztatás.

               (3)Az egyéni cselekvési terv kidolgozása és elkészítése. Ez részletes szakmai cselekvési terv elkészítését foglalja magában. A vállalkozásindítás iránt érdeklődő résztvevők támogatásban részesülnek, beleértve a vállalkozói képzést is.

               –Képzés a digitális készségek terén. Valamennyi résztvevő a digitális készségekre vonatkozó képzésben részesül, tudásszintjének és igényeinek megfelelően. A képzés lehetőség szerint képesítést ad.

               –Szakképzés/-oktatás. Ennek az intézkedésnek az a célja, hogy szakképzést/átképzést biztosítson (pl. tanúsításhoz vezető szakképzést, szakma gyakorlására jogosító engedélyt, nyelvtanfolyamokat, hivatásos vezetői engedélyt stb.). Ide tartoznak a két évnél rövidebb időtartamú felsőoktatási (pl. posztgraduális) programok is.

               –Felsőoktatás. Ennek középpontjában a felsőoktatási intézményekben szerzett végzettség (felsőfokú végzettség vagy posztgraduális szakirányú oklevél) áll majd.

               –Vállalkozásalapításhoz nyújtott hozzájárulás. Azok a kedvezményezettek, akik saját vállalkozást alapítanak, legfeljebb 22 000 EUR összegű hozzájárulást kapnak az alapítási költségek fedezésére. A vállalkozásindítási folyamat során személyre szabott mentorálásban is részesülhetnek. A hozzájárulás kifizetésére több részletben kerül sor, előre meghatározott mérföldkövek elérése alapján. Az első részlet feltétele, hogy a kedvezményezettek a vállalkozási tanácsadóval együttműködésben üzleti tervet készítsenek, és a vállalkozást be kell jegyeztetni az illetékes államháztartási hatóságnál.

               –További ösztönzőket is fognak kínálni:

               Foglalkoztatási tanácsadási támogatás. Az összes szakmai tanácsadáson részt vevő kedvezményezettek 700 EUR átalányösszegben részesülnek.

               A digitális készségek terén tartott képzéshez nyújtott támogatás. A 600 eurós átalányösszeget azoknak a résztvevőknek ajánlják fel, akik digitális készségekkel kapcsolatos képzést fognak elvégezni.

               Szakképzési/oktatási támogatás. A szakképzési/oktatási programot teljesítő kedvezményezettek 800 EUR juttatásban részesülnek.

               Felsőoktatási támogatás. Azok a kedvezményezettek, akik felsőoktatási (kétéves) programot végeznek, 800 EUR juttatásban részesülnek.

               26.A javasolt intézkedések kialakítása során horizontális elemként került be a digitális készségekre vonatkozó képzés. A csomag az EGAA-rendelet 7. cikkének (2) bekezdésével összhangban hozzájárul a digitális ipari korszakban és az erőforrás-hatékony gazdaságban szükséges horizontális készségek terjesztéséhez.

               27.Az itt leírt javasolt intézkedések az EGAA-rendelet 7. cikkében meghatározott támogatható tevékenységek közé sorolható aktív munkaerőpiaci intézkedéseknek minősülnek. Ezek az intézkedések nem helyettesítik a passzív szociális védelmi intézkedéseket.

               28.Görögország megadta a szükséges információkat a nemzeti jog vagy a kollektív szerződések értelmében az érintett vállalatra nézve kötelező intézkedésekről. Görögország megerősítette, hogy az EGAA-ból származó pénzügyi hozzájárulás nem helyettesíti ezeket az intézkedéseket.

               Becsült költségvetés

               29.A költségek teljes becsült összege 1 759 800 EUR, amely a személyre szabott szolgáltatásokra fordított 1 689 800 EUR-t, továbbá az előkészítő, irányítási, tájékoztatási és nyilvánossággal kapcsolatos, valamint ellenőrzési és beszámolási tevékenységekre szánt 70 000 EUR összegű kiadásokat foglalja magában.

               30.Az EGAA-ból igényelt teljes pénzügyi hozzájárulás összege 1 495 830 EUR (az összköltség 85 %-a).

               31.A tagállami előfinanszírozás vagy társfinanszírozás forrása a Görög Gazdasági és Fejlesztési Minisztérium közberuházási programja.

                        Intézkedések

                        A résztvevők becsült száma

                        Egy résztvevőre eső becsült költség
                        (EUR)
                           28

                        Becsült összköltség

                        (EUR)
                           29

                        Személyre szabott szolgáltatások (az EGAA-rendelet 7. cikke (2) bekezdésének a) pontja szerinti intézkedések)

                        Szakmai tanácsadás

                        (Επαγγελματική συμβουλευτική)

                        206

                        1 000

                        206 000

                        Digitális készségeket érintő képzések

                        (Κατάρτιση σε ψηφιακές δεξιότητες)

                        206

                        700

                        144 200

                        Szakképzés/oktatás (Επαγγελματικ κατ ρτιση/Εκπαίδευση)

                        201

                        3 000

                        603 000

                        Felsőoktatás

                        (Ανώτερη εκπαίδευση)

                        5

                        8 000

                        40 000

                        Vállalkozásalapításhoz nyújtott hozzájárulás (Συνεισφορά για σύσταση επιχείρησης)

                        12

                        22 000

                        264 000

                        Részösszeg (a):

                        A személyre szabott szolgáltatáscsomag százalékaránya

                        –

                        1 257 200

                        (74,4 %)

                        Juttatások és ösztönzők (az EGAA-rendelet 7. cikke (2) bekezdésének b) pontja szerinti intézkedések)

                        Foglalkoztatási tanácsadási támogatás
                           (Επίδομα επαγγελματικής συμβουλευτικής)

                        206

                        700

                        144 200

                        A digitális készségek terén tartott képzéshez nyújtott támogatás.

                        (Επίδομα κατάρτισης σε ψηφιακές δεξιότητες)

                        206

                        600

                        123 600

                        Szakképzési/oktatási támogatás (επίδομα Επαγγελματικмς Κατ ρτισης/Εκπαίδευσης)

                        201

                        800

                        160 800

                        Felsőoktatási támogatás

                        (Επίδομα ανώτερης εκπαίδευσης)

                        5

                        800

                        4 000

                        Részösszeg (b):

                        A személyre szabott szolgáltatáscsomag százalékos aránya:

                        –

                        432 600

                        (25,6 %)

                        Az EGAA-rendelet 7. cikkének (5) bekezdése szerinti tevékenységek

                        1. Előkészítő tevékenységek

                        –

                        0

                        2. Irányítás

                        –

                        45 000

                        3. Tájékoztatás és nyilvánosság

                        –

                        20 000

                        4. Ellenőrzés és jelentéstétel

                        –

                        5 000

                        Részösszeg (c):

                        Százalékos arány az összköltséghez képest:

                        –

                        70 000

                        (3,98 %)

                        Összköltség (a + b + c):

                        –

                        1 759 800

                        EGAA-hozzájárulás (az összköltség 85 %-a)

                        –

                        1 495 830

               32.A fenti táblázatban az EGAA-rendelet 7. cikke (2) bekezdése b) pontjának megfelelő intézkedésként azonosított intézkedések költsége nem haladja meg a személyre szabott szolgáltatások összehangolt csomagja összköltségének 35 %-át. Görögország megerősítette, hogy ezen intézkedések a munkakereső vagy képzési tevékenységekben részt vevő érintett kedvezményezettek tevékeny részvételétől függenek.

               33.Görögország megerősítette, hogy az önálló vállalkozáshoz, vállalkozásalapításhoz, valamint a vállalkozás alkalmazottak által történő átvételéhez kapcsolódó beruházások költsége kedvezményezettenként nem haladja meg a 22 000 EUR-t.

               A kiadások támogathatóságának időszaka

               34.Görögország megkezdi a személyre szabott szolgáltatások nyújtását a megcélzott kedvezményezettek számára, amint a költségvetési hatóság elfogadja az EGAA igénybevételét. Az intézkedésekkel kapcsolatos kiadásokhoz ezért attól az időponttól kezdve, amikor Görögország megkezdi a személyre szabott szolgáltatások nyújtását, a finanszírozási határozat hatálybalépését követő 24 hónapig nyújtható az EGAA-ból pénzügyi hozzájárulás. Kivételt képeznek a két évet meghaladó időtartamú iskolarendszerű tanulmányok, amely területen a zárójelentés benyújtási határidejéig nyújtható pénzügyi támogatás.

               35.Görögország számára 2022. március 1-jén merült fel először az EGAA végrehajtásához kapcsolódó igazgatási kiadás. Az előkészítő, irányítási, tájékoztatási és nyilvánossággal kapcsolatos, valamint ellenőrzési és jelentéstételi tevékenységekre fordított kiadások ezért 2022. március 1-jétől kezdve a finanszírozási határozat hatálybalépésétől számított 31 hónapig támogathatók az EGAA-ból nyújtott pénzügyi hozzájárulásból.

               Irányítási és kontrollrendszerek

               36.A kérelem tartalmazza az irányítási és kontrollrendszer leírását, amely meghatározza az érintett szervek felelősségi körét. Görögország tájékoztatta a Bizottságot, hogy a pénzügyi hozzájárulás irányítását és ellenőrzését a következőképpen biztosítják:

               –a Munkaügyi, Társadalombiztosítási és Szolidaritási Minisztérium NSRF-fel
                  30
                foglalkozó ügyvezető igazgatósága lesz az irányító hatóság,

               –a Pénzügyminisztériumon belül az EDEL (Pénzügyi Ellenőrzési Bizottság) jár el ellenőrző hatóságként, és

               –a Fejlesztési és Beruházási Minisztérium társfinanszírozott programok tanúsításával és ellenőrzésével foglalkozó osztálya lesz az igazoló hatóság.

               Az érintett tagállam vállalásai

               37.Görögország minden szükséges biztosítékot megadott az alábbiak tekintetében:

               –a javasolt intézkedésekhez való hozzáférés és azok megvalósítása során tiszteletben tartják az egyenlő bánásmód és a megkülönböztetésmentesség elvét,

               –a nemzeti és uniós jogszabályokban a csoportos létszámcsökkentések vonatkozásában előírt követelményeknek eleget tettek,

               –azok az elbocsátó vállalatok, amelyek a leépítések után folytatták a tevékenységüket, eleget tettek a jogi kötelezettségeiknek és a munkavállalóikkal szemben is ennek megfelelően jártak el,

               –a kettős finanszírozást elkerülik,

               –az EGAA-ból nyújtott pénzügyi hozzájárulás megfelel az állami támogatásra vonatkozó uniós eljárási és anyagi szabályoknak.

               KÖLTSÉGVETÉSI VONZATOK

               Javasolt költségvetés

               38.Az EGAA-támogatás éves maximális összege (2018-as árakon számítva) a 2021–2027-es időszakra vonatkozó többéves pénzügyi keretről szóló, 2020. december 17-i (EU, Euratom) 2020/2093 tanácsi rendelet
                  31
                8. cikkében meghatározottaknak megfelelően 186 millió EUR.

               39.Miután az EGAA-rendelet 13. cikkének (1) és (2) bekezdésében meghatározott feltételek szempontjából megvizsgálta a kérelmet, valamint figyelembe vette a célcsoportot alkotó kedvezményezettek számát, a javasolt intézkedéseket és a becsült költségeket, a Bizottság azt javasolja, hogy a javasolt intézkedések összköltségének 85 %-át kitevő 1 495 830 EUR összeget folyósítsanak az EGAA-ból a kérelemben igényelt pénzügyi hozzájárulás biztosítása érdekében.

               40.Az EGAA igénybevételére vonatkozó javasolt határozatot az Európai Parlament és a Tanács közösen hozza meg, az Európai Parlament, az Európai Unió Tanácsa és a Bizottság között létrejött, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról, valamint az új saját forrásokról és az új saját források bevezetésére irányuló ütemtervről szóló, 2020. december 16-i intézményközi megállapodás
                  32
                9. pontja értelmében.

               Kapcsolódó jogi aktusok

               41.A Bizottság az EGAA igénybevételéről szóló határozatra irányuló javaslatának benyújtásával egyidejűleg javaslatot nyújt be az Európai Parlamentnek és a Tanácsnak 1 495 830 EUR összegnek az érintett költségvetési sorba történő átcsoportosításra is.

               42.A Bizottság az EGAA igénybevételéről szóló határozatra irányuló javaslatának elfogadásával egyidejűleg határozatot fogadott el a pénzügyi hozzájárulásról, amely a költségvetési rendelet
                  33
                110. cikke értelmében finanszírozási határozatnak minősül. A finanszírozási határozat azon a napon lép hatályba, amikor a Bizottság értesítést kap a költségvetési átcsoportosítás Európai Parlament és a Tanács általi jóváhagyásáról.

               2022/0170 (BUD)

               Javaslat

               AZ EURÓPAI PARLAMENT ÉS A TANÁCS HATÁROZATA

               az elbocsátott munkavállalók támogatását szolgáló Európai Globalizációs Alkalmazkodási Alapnak Görögország EGF/2021/008 EL/Attica electrical equipment manufacturing referenciaszámú kérelme nyomán történő igénybevételéről

               AZ EURÓPAI PARLAMENT ÉS AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre,

               tekintettel az elbocsátott munkavállalók támogatását szolgáló Európai Globalizációs Alkalmazkodási Alapról (EGAA) és az 1309/2013/EU rendelet hatályon kívül helyezéséről szóló, 2021. április 28-i (EU) 2021/691 európai parlamenti és tanácsi rendeletre
                  34
                és különösen annak 15. cikke (1) bekezdésére,

               tekintettel az Európai Parlament, az Európai Unió Tanácsa és az Európai Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról, valamint az új saját forrásokról és az új saját források bevezetésére vonatkozó ütemtervről szóló, 2020. december 16-i intézményközi megállapodásra
                  35
                és különösen annak 9. pontjára,

               tekintettel az Európai Bizottság javaslatára,

               mivel:

               (1)Az elbocsátott munkavállalók támogatását szolgáló Európai Globalizációs Alkalmazkodási Alap (EGAA) célja, hogy kifejezze a szolidaritást, és előmozdítsa a tisztességes és fenntartható foglalkoztatást az Unióban azáltal, hogy jelentős szerkezetátalakítások esetén támogatást nyújt az elbocsátott munkavállalók és azon önálló vállalkozók számára, akiknek tevékenysége megszűnik, és segíti őket abban, hogy a lehető leghamarabb visszatérjenek a tisztességes foglalkoztatásba és tartósan elhelyezkedjenek.

               (2)Az EGAA éves maximális összege az (EU, Euratom) 2020/2093 tanácsi rendelet
                  36
                8. cikkében meghatározottaknak megfelelően (2018-as árakon számítva) nem haladhatja meg a 186 millió EUR összeget.

               (3)Görögország az uniós gazdasági tevékenységek egységes ágazati osztályozási rendszere (NACE Rev. 2.)
                  37
                szerinti 27. ágazatban (Villamos berendezés gyártása) a statisztikai célú területi egységek nómenklatúrája (NUTS)
                  38
                2. szintű görögországi Attika (EL30) régióban történt elbocsátásokra tekintettel 2021. december 21-én kérelmet nyújtott be az EGAA igénybevétele iránt. A kérelmet az (EU) 2021/691 rendelet 8. cikke (5) bekezdésének megfelelően további információkkal egészítették ki. Az említett kérelem eleget tesz az (EU) 2021/691 rendelet 13. cikkében az EGAA-ból folyósított pénzügyi hozzájárulás meghatározására vonatkozóan megállapított feltételeknek.

               (4)Az EGAA-t ezért igénybe kell venni a Görögország által benyújtott kérelem alapján nyújtandó, 1 495 830 EUR összegű pénzügyi hozzájárulás folyósítása érdekében.

               (5)Az EGAA igénybevételéhez szükséges idő minimalizálása érdekében ezt a határozatot elfogadása napjától kell alkalmazni,

               ELFOGADTA EZT A HATÁROZATOT:

               1. cikk

               Az Unió 2022-es pénzügyi évre vonatkozó általános költségvetésének keretein belül az elbocsátott munkavállalók támogatását szolgáló Európai Globalizációs Alkalmazkodási Alapból 1 495 830 EUR összeg igénybevételére kerül sor kötelezettségvállalási és kifizetési előirányzatok formájában.

               2. cikk

               Ez a határozat az Európai Unió Hivatalos Lapjában való kihirdetésének napján lép hatályba. Ezt a határozatot [az elfogadásának időpontja]
                  39*-tól/-től kell alkalmazni.

               Kelt Brüsszelben, -án/-én.

                  az Európai Parlament részéről
                        a Tanács részéről

                  az elnök
                        az elnök

                     (1)

                        HL L 153., 2021.5.3., 48. o.

                     (2)

                        A Bizottság (EU) 2019/1755 felhatalmazáson alapuló rendelete (2019. augusztus 8.) a statisztikai célú területi egységek nómenklatúrájának (NUTS) létrehozásáról szóló 1059/2003/EK európai parlamenti és tanácsi rendelet mellékleteinek módosításáról. HL L 270., 2019.10.24., 1. o.

                     (3)

                        HL L 393., 2006.12.30., 1. o.

                     (4)

                        Az (EU) 2021/691 rendelet 7. cikkének (5) bekezdése alapján.

                     (5)

                        A Pitsos háztartási készülékek görög gyártója:
                  https://www.pitsos.gr

                     (6)

                        A Pitsos egy német háztartásigép-gyártó, a BSH Hausgeräte GmbH (Bosch-Siemens Hausgeräte) (
                  https://www.bsh-group.com
                  ) tulajdonában lévő vállalat.

                     (7)

                  https://www.liberal.gr/economy/pitsos-parateinetai-eos-to-2021-i-leitourgia-tis-monadas-stou-renti/214847

                     (8)

                  https://www.statista.com/statistics/581413/house-hold-appliance-expenditure-greece/

                     (9)

                  https://imegsevee.gr/wp-content/uploads/2021/01/etisia-ereuna-eisodimatos-2020.pdf

                     (10)

                  https://greekreporter.com/2017/10/19/one-of-greeces-oldest-plants-is-shutting-down/

                     (11)

                  https://www.capital.gr/epixeiriseis/3528092/bsh-kleinei-to-ergastasio-tis-pitsos-31-3-oi-diapragmateuseis-me-mpakatselo-kai-ergazomenous

                     (12)

                        Az (5) bekezdésben felsorolt vállalkozások, amelyek mindegyike a villamosberendezés-gyártási ágazatban működik.

                     (13)

                  https://www.cedefop.europa.eu/files/greece_-_european_inventory_on_nqf_2020.pdf

                     (14)

                        A digitális gazdaság és társadalom fejlettségét mérő mutató (DESI) 2021
                  https://digital-strategy.ec.europa.eu/en/policies/countries-digitisation-performance

                     (15)

                        Eurostat
                  https://ec.europa.eu/eurostat/databrowser/view/tps00203/default/table?lang=en

                     (16)

                        Európai gazdasági előrejelzés. 2021 ősze
                  https://ec.europa.eu/info/business-economy-euro/economic-performance-and-forecasts/economic-forecasts/autumn-2021-economic-forecast-recovery-expansion-amid-headwinds_en#documents

                     (17)

                  https://www.oaed.gr/storage/statistika-stoikheia/synoptikh-ekthesh-dekembrios-2021.pdf

                     (18)

                  https://www.oaed.gr/storage/statistika-stoikheia/eksamhniaia-ekthesh-b-eksamhno-2020.pdf

                     (19)

                  https://www.oaed.gr/storage/statistika-stoikheia/synoptikh-ekthesh-dekembrios-2021.pdf

                     (20)

                  https://ec.europa.eu/eurostat/databrowser/view/tgs00107/default/table?lang=en

                     (21)

                        Az oktatás egységes nemzetközi osztályozási rendszere (ISCED 0-2)
                  https://ec.europa.eu/eurostat/statistics-explained/index.php?title=International_Standard_Classification_of_Education_%28ISCED%29#ISCE

                     (22)

                  https://greekreporter.com/2017/10/19/one-of-greeces-oldest-plants-is-shutting-down/

                     (23)

                  https://www.capital.gr/epixeiriseis/3528092/bsh-kleinei-to-ergastasio-tis-pitsos-31-3-oi-diapragmateuseis-me-mpakatselo-kai-ergazomenous

                     (24)

                        ISCED 0-2.

                     (25)

                        ISCED 3.

                     (26)

                        ISCED 4.

                     (27)

                        ISCED 5-8.

                     (28)

                        A tizedesjegyek elkerülése érdekében az egy munkavállalóra jutó becsült költségek kerekített összegek. A kerekítés azonban nincs hatással az egyes intézkedések összköltségére, amely azonos a Görögország által benyújtott kérelemben szereplő összeggel.

                     (29)

                        A végösszegek a kerekítés miatt nem egyeznek meg.

                     (30)

                        Nemzeti stratégiai referenciakeret.

                     (31)

                        HL L 433. I, 2020.12.22., 11. o.

                     (32)

                        HL L 433. I, 2020.12.22., 29. o.

                     (33)

                        Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.30., 1. o.).

                     (34)

                        HL L 153., 2021.5.3., 48. o.

                     (35)

                        HL L 433. I, 2020.12.22., 29. o.

                     (36)

                        A Tanács (EU, Euratom) 2020/2093 rendelete (2020. december 17.) a 2021–2027-es időszakra vonatkozó többéves pénzügyi keretről (HL L 433I., 2020.12.22., 11. o.).

                     (37)

                        Az Európai Parlament és a Tanács 1893/2006/EK rendelete (2006. december 20.) a gazdasági tevékenységek statisztikai osztályozása NACE Rev. 2. rendszerének létrehozásáról és a 3037/90/EGK tanácsi rendelet, valamint egyes meghatározott statisztikai területekre vonatkozó EK-rendeletek módosításáról (HL L 393., 2006.12.30., 1. o.).

                     (38)

                        A Bizottság (EU) 2019/1755 felhatalmazáson alapuló rendelete (2019. augusztus 8.) a statisztikai célú területi egységek nómenklatúrájának (NUTS) létrehozásáról szóló 1059/2003/EK európai parlamenti és tanácsi rendelet mellékleteinek módosításáról. HL L 270., 2019.10.24., 1. o.

                     (39)
                  *
                        A dátumot a Parlament illeszti be a határozatnak a Hivatalos Lapban való kihirdetését megelőzően.